Uudet taidehankinnat elävöittävät Porvoon Länsirannan katukuvaa ensi vuonna - Porvoo
Etusivu > Uutiset > Uudet taidehankinnat elävöittävät Porvoon Länsirannan katukuvaa ensi vuonna
Uudet taidehankinnat elävöittävät Porvoon Länsirannan katukuvaa ensi vuonna
Porvoon Länsirannan taidehankinnat ovat edenneet seuraavaan vaiheeseen, ja Porvoon kaupunki ja Pohjola Rakennus Oy Uusimaa ovat valinneet alueelle toteutettavat teokset taiteilijoiden laatimien luonnosten joukosta.
Hankkeen taiteilijat valittiin keväällä, ja he ovat Åsa Maria Bengtsson, Astrid Sylwan, Kirsti Taiviola, Marko Vuokola, Corinna Helenelund ja Petri Hytönen.
– Nyt tehdyt teosvalinnat edustavat monipuolisesti taiteen eri tyylejä ja tekniikoita, veistotaidetta, seinämaalausta ja valotaidetta. Lisäksi taidetta integroidaan osaksi Läntisen Aleksanterinkadun linja-autopysäkkejä. Teosluonnoksiin pääsee tutustumaan maaliskuussa 2018, kun ne tulevat esille Taidetehtaan Kulma-galleriaan, kertoo taiteenhankintaryhmän puheenjohtaja Susann Hartman. Tavoitteena on toteuttaa taideteokset alueelle pääosin vuoden 2018 aikana.
Aleksanterinkaaren ja Läntisen Aleksanterinkadun risteykseen sekä kaarta reunustavaan melumuuriin sijoittuu Åsa Maria Bengtssonin Magic Stroke -teos, joka koostuu suuresta siveltimestä sekä pitkästä, kalligrafisesta siveltimenvedosta taidokkaine kuvioineen. Astrid Sylwan maalaa taideteoksen Delphi Aleksanterinkaaren sisäkehän pysäköintitalon kahdelle julkisivulle. Valtavista, värikylläisistä ja pääosin abstrakteista muodoista voi erottaa antiikin aikaisen temppelin, rakennuskivien, pylväiden ja amfora-astioiden ääriviivoja.
Valotaideteoksista vastaavat Kirsti Taiviola ja Marko Vuokola. Taiviolan teos Loisto koostuu useista seinävalaisimista, jotka projisoivat valokuvioita Aleksanterinkaaren kerrostalojen sisäpihojen seinille pimeään aikaan. Kuvamaailma viittaa soihtuun tai majakkaan. Vuokolan Green Flash -teoksen pollarivalot taas seuraavat Aleksanterinkaaren sisäkehän kävelyraitin linjaa korttelin läpi ja valaiset ympäristöään hitaasti liukuvin värivaihdoin.
Kulttuuri- ja kongressitalo Taidetehdas saa oman taidepysäkkikatoksen, kun porvoolainen Corinna Helenelund toteuttaa sinisävyisen, aallonmuotoisen pysäkin Läntiselle Aleksanterinkadulle. Taiteenhankintaryhmä on lisäksi allekirjoittanut aiesopimuksen taidemaalari Petri Hytösen kanssa, joka jatkossa vastaa alueen toisen taidepysäkin suunnittelemisesta.
– Uudet taidehankinnat ovat erittäin merkittäviä sekä taiteellisesti, määrällisesti että taloudellisesti. Porvoo kuuluu nyt niiden suomalaisten kaupunkien joukkoon, joissa määrätietoisesti kehitetään kaupunkikuvaa ja viihtyvyyttä nykytaiteen keinoin, kertoo Susann Hartman.
– Hankinnoilla on suuri vaikutus alueen kokonaisilmeeseen ja imagoon. Ne ovat läsnä alueen asukkaiden ja siellä vierailevien ihmisten arjessa, ja uskomme teosten osaltaan lisäävän ymmärrystä nykytaidetta kohtaan, Hartman jatkaa.
Teokset hankitaan Porvoon Länsirannan taideohjelmassa määritetyn käytännön mukaisesti. Taidehankintoihin on osoitettu noin 350 000 euroa. Hanke saa rahoituksensa Porvoon kaupungin tontinluovutuksen myötä Pohjola Rakennus Oy Uusimaalle syntyneestä taidevelvoitteesta. Pohjola Rakennus Oy Uusimaa ja Porvoon kaupunki valitsivat taiteilijat keväällä 2017 kuraattori Jukka Vikbergin ehdottamien taiteilijoiden joukosta.
Lisätietoa: Susann Hartman, kulttuuripalveluiden päällikkö, taiteenhankintaryhmän puheenjohtaja, susann.hartman@porvoo.fi
Aleksanterinkaaren taidehanke